Mirzo Usmon sarrof madrasasi. Mirzo Usmon sarrof madrasasi Mehtar Idrok guzarida joylashgan bo‘lib 5 hujradan iborat o‘quv dargohi bo‘lgan. Tarixi. Mirzo Usmon sarrof madrasasini Mirzo Usmon sarrof pishiq g‘ishtdan qurdirgan va vaqf mulki ajratgan. Vaqf hujjati shartiga ko‘ra, Mehtar Idrok masjidi imomi ushbu madrasaga mudarris etib tayinlangan. Unga har uch oyda 10 tanga mehnat haqi belgilangan. O‘sha paytda masjid imomi bo‘lgan mulla Obidxoja dars o‘tishga kirishgan. Hujralardan biri ham masjid imomiga berilgan. Talabalarga ajratilgan hujralarga yiliga 40 tanga haq tayin qilingan. Mulla Obidxoja mudarris etib tayinlanishidan oldin uni sadr mufti askar Mir Badriddin imtihon qilgan. U „Hidoya“ asarining „mahr“ faslidan 12 qator o‘qigan va tarjima qilib bergan. Yiliga 40 tanga haq olgan.